11 Batsadi ba tshwanetse go akanya ka kelotlhoko ka se bana ba bone ba se tlhokang. Gone ke boammaaruri gore le fa ngwana a ka tswa a dirisa puo efe, ga a tlhoke fela go ya dipokanong tsa beke le beke gore a kgone go tlhaloganya dithuto tsa boammaaruri. Mme gone akanya ka seno: Fa bana ba le kwa dipokanong tsa puo e ba e tlhaloganyang sentle, ba ka nna ba ithuta go le gontsi ka go reetsa fela. Tota e bile, ba ka ithuta go le gontsi go feta kafa batsadi ba bone ba akanyang ka teng. Mme seno se ka nna sa se ka sa direga fa bana ba sa tlhaloganye puo e e dirisiwang kwa dipokanong. (Bala 1 Bakorintha 14:9, 11.) Mo godimo ga moo, ga se gore puo e ngwana a e antseng letseleng e tla nna e mo fitlhelela pelo go ya go ile. Tota e bile, bana bangwe ba ka nna ba akgela, ba dira dipontsho le go neela dipuo ka puo e e dirisiwang ke batsadi ba bone mme gone e se gore se ba se buang se tswa mo pelong.